กรณีศึกษา นักลงทุนรายย่อย ได้เปรียบกองทุน หลายประเด็น
เรามีข้อได้เปรียบอะไรบ้าง ? ลงทุนแมนจะเล่าให้ฟัง
25 พ.ค. 2565

กรณีศึกษา นักลงทุนรายย่อย ได้เปรียบกองทุน หลายประเด็น /โดย ลงทุนแมน
หากแบ่งนักลงทุนตามแต่ละกลุ่ม ตัวเราเองก็จะนับเป็นนักลงทุนรายย่อย
ในขณะที่กองทุน ธนาคารพาณิชย์ รวมไปถึงกลุ่มบุคคล High Net Worth 
ที่มีพอร์ตการลงทุนขนาดใหญ่ เราก็จะเรียกรวม ๆ กันว่า “นักลงทุนสถาบัน”
หลายคนมักเชื่อกันว่าถ้าเปรียบเทียบกัน ระหว่างนักลงทุนรายย่อย กับนักลงทุนสถาบัน 
นักลงทุนรายย่อย มักจะเป็นกลุ่มที่เสียเปรียบมากกว่า
แต่จริง ๆ แล้วมันก็ไม่ได้เป็นแบบนั้นเสมอไป 
เพราะตัวเราเองก็ยังพอมีข้อได้เปรียบนักลงทุนสถาบันอยู่บ้างในบางเรื่อง
แล้วเรามีข้อได้เปรียบอะไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามาดูกันก่อนว่า เหตุผลอะไรกันที่ทำให้คนส่วนใหญ่
เชื่อกันว่านักลงทุนรายย่อย มักเสียเปรียบนักลงทุนสถาบัน
- นักลงทุนสถาบัน มีผู้บริหารกองทุนมืออาชีพ
นักลงทุนสถาบันหรือบรรดากองทุน จะเต็มไปด้วยผู้จัดการกองทุน และนักวิเคราะห์มืออาชีพ
พูดง่าย ๆ คือมีทีมงานพร้อม เครื่องมือครบ แถมมีกำลังคนที่จะไปวิเคราะห์หุ้นรายตัว
ทำให้มีข้อมูลสำหรับนำมาประกอบการวิเคราะห์ได้มากกว่านักลงทุนรายย่อย
นอกจากนี้ ผู้บริหารกองทุนและนักวิเคราะห์มืออาชีพหลายคน เรียบจบด้านการเงิน การลงทุน หรือเศรษฐศาสตร์ บางคนมีคุณวุฒิวิชาชีพทางการเงินและการลงทุน ที่ได้รับการยอมรับในระดับสากล เช่น Chartered Financial Analyst หรือ CFA
ทำให้ในการตัดสินใจแต่ละครั้ง พวกเขาก็มีแนวโน้มที่จะประเมินผลตอบแทน เทียบกับความเสี่ยงได้ดีกว่านักลงทุนทั่วไป
- มีโอกาสในการเข้าถึงข้อมูลเชิงลึก
รวมทั้งสามารถเข้าถึงผู้บริหารของบริษัทได้ง่ายกว่านักลงทุนรายย่อย
เนื่องจากนักลงทุนสถาบัน มักจะทำการนัดหมายไปยังบริษัท เพื่อนัดประชุม พูดคุย หรือสอบถามข้อมูลกับบริษัทอยู่แล้ว
ซึ่งในหลายครั้ง ผู้บริหารก็มักจะตอบรับการนัดหมายกับนักลงทุนสถาบัน มากกว่าการพบปะกับนักลงทุนรายย่อย
จึงมีความเป็นไปได้สูงว่า นักลงทุนรายย่อยมักจะเสียเปรียบ บรรดานักลงทุนสถาบันหรือกองทุน 
แต่ในความเป็นจริงแล้ว ก็ยังมีบางมุมที่นักลงทุนรายย่อย ได้เปรียบนักลงทุนสถาบันหรือกองทุน
แล้วมันมีอะไรบ้าง ?
เริ่มตั้งแต่
1. ความเป็นอิสระในการตัดสินใจลงทุน
เราอาจแปลกใจถ้าบอกว่า นักลงทุนรายย่อยนั้น มีอิสระในการตัดสินใจลงทุน ได้มากกว่าบรรดานักลงทุนสถาบันหรือกองทุน
แต่นี่คือเรื่องจริง เพราะว่าโดยปกติแล้ว เมื่อนักลงทุนสถาบันหรือกองทุน ได้ทำการวิเคราะห์ข้อมูลเสร็จเรียบร้อย และจะตัดสินใจซื้อหรือขายหุ้นตัวใดตัวหนึ่ง
พวกเขายังไม่สามารถทำได้เลยทันที เพราะผู้จัดการกองทุนต้องตอบคำถาม แก่คณะกรรมการกองทุนก่อนว่ามีเหตุผลอะไร ถึงตัดสินใจซื้อหรือขายหุ้นตัวใดตัวหนึ่ง
ซึ่งเรื่องของการที่ต้องคอยหาเหตุผลมาอธิบายการกระทำของตัวเองอยู่ตลอดเวลา ทำให้คุณปีเตอร์ ลินช์ อดีตผู้บริหารกองทุนที่มีชื่อเสียงของโลกบอกว่า นักลงทุนสถาบันหรือกองทุนนั้น ไม่ได้มีอิสระในการตัดสินใจมาก อย่างที่คนทั่วไปคิด
 
2. ขอบเขตในการลงทุน
นักลงทุนสถาบันมักเจอกับเงื่อนไขและข้อจำกัดในด้านนโยบายการลงทุน 
เช่น ต้องลงทุนในหุ้นที่มีสภาพคล่องสูงเท่านั้น 
หรือแม้แต่ต้องลงทุนในหุ้นที่อยู่ในกองทุนดัชนี อย่างในประเทศไทย เช่น ดัชนี SET50
ตรงข้ามกับนักลงทุนรายย่อย ที่สามารถลงทุนในหุ้นตัวใดก็ได้ 
ทำให้ขอบเขตในการลงทุนนั้นกว้างกว่า ยกตัวอย่างเช่น
กรณีหุ้นตัวเล็กและหุ้นที่มีสภาพคล่องต่ำ 
หลายตัวนั้นอาจเป็นกิจการ ที่มีแนวโน้มเติบโตในอนาคต 
แต่หุ้นยังมีมูลค่ากิจการขนาดเล็ก เป็นหุ้นที่มีสภาพคล่องต่ำ 
นักลงทุนสถาบัน จึงไม่สามารถลงทุนในหุ้นกลุ่มเหล่านี้ได้เลย 
 
3. มีโอกาสไปเจอหุ้นที่กำลังเติบโต และอยู่นอกความสนใจของตลาด
จริงอยู่ว่านักลงทุนสถาบัน สามารถเข้าถึงข้อมูลเกี่ยวกับหุ้นของบริษัทต่าง ๆ ที่มีชื่อเสียงได้ง่าย
เพราะมีนักวิเคราะห์จำนวนมากคอยติดตามหุ้นตัวดังกล่าว
แต่จริง ๆ แล้ว ในข้อดีก็อาจจะมีข้อเสียอยู่เหมือนกัน เพราะการที่หุ้นมีคนติดตามเยอะ 
ราคาหุ้นก็มักจะสะท้อนกับข่าวสาร ผลประกอบการ และความคาดหวังไปแล้วเรียบร้อย
ในขณะที่นักลงทุนรายย่อยนั้น ถ้าไปเจอหุ้นสักตัวที่ยังไม่ได้อยู่ในความสนใจของตลาด ยังไม่มีนักวิเคราะห์คนใดพูดถึงเลย แถมยังมีกิจการขนาดเล็ก และไม่ค่อยมีสภาพคล่อง
เราก็อาจจะมีข้อได้เปรียบตรงที่ว่า เรามีโอกาสศึกษาและติดตามบริษัทนั้น ๆ ได้ก่อนที่ผู้จัดการกองทุนจะพบเข้า ก่อนที่กิจการมันจะใหญ่ และมีสภาพคล่องมากพอให้กองทุนเข้ามาลงทุนได้
ซึ่งหากมันเป็นธุรกิจที่ดี มันก็อาจจะสร้างผลตอบแทนที่ดีให้กับเราได้เช่นกัน
 
4. มีโอกาสที่จะถือหุ้นได้ยาวนานกว่า
ก็ต้องบอกว่ารายได้ที่สำคัญของนักลงทุนสถาบันหรือกองทุนคือ “ค่าธรรมเนียมในการบริหารจัดการ”
ยิ่งคนมาลงทุนในกองทุนมากเท่าไร
รายได้จากค่าธรรมเนียมในการบริหารจัดการก็ยิ่งสูงมากขึ้นเท่านั้น
ประเด็นคือ การที่จะชักชวนคนให้มาซื้อหน่วยลงทุนเยอะ ๆ นั้น กองทุนก็ต้องทำผลตอบแทนให้สูงด้วย
ดังนั้น ผู้จัดการกองทุนจำนวนไม่น้อย มักจะโดนกดดันให้ทำผลตอบแทนสูง ในระยะเวลาสั้น 
เช่น ต้องซื้อขายในกรอบระยะเวลาไม่กี่เดือน หรือเพียงปีเดียว 
 
การที่ต้องทำกำไรในระยะสั้นให้ได้ดี ทำให้หลายครั้งกองทุนไม่สามารถที่จะถือหุ้นบางตัวได้อย่างยาวนาน
ซึ่งจะต่างกับนักลงทุนรายย่อย ที่มีโอกาสที่จะถือหุ้นได้ยาวนานกว่า เพราะไม่ต้องมีแรงกดดันในการทำกำไรระยะสั้น เหมือนกรณีของนักลงทุนสถาบันหรือกองทุน
ที่สำคัญ ในหลายครั้งการถือหุ้นดีในระยะยาว หรือถือและกอดเอาไว้ไปตลอดชีวิตเลย ก็มีโอกาสสร้างผลตอบแทนได้สูงกว่าการซื้อ ๆ ขาย ๆ ได้เช่นกัน
อ่านมาถึงตรงนี้ เราน่าจะเห็นแล้วว่า การเป็นนักลงทุนรายย่อยนั้น 
ดูผิวเผินเราอาจจะคิดว่าเสียเปรียบนักลงทุนสถาบันหรือบรรดากองทุน
แต่ในความเป็นจริงแล้ว เราก็ยังพอมีข้อได้เปรียบอยู่บ้าง
ทั้งความอิสระในการลงทุน การมองหาธุรกิจนอกสายตา
หรือธุรกิจที่เราใช้อยู่เป็นประจำแล้วรู้ว่ามันดี แต่ยังไม่มีใครพูดถึง
เราก็มีโอกาสที่จะสร้างผลตอบแทนได้ ไม่น้อยหน้านักลงทุนมืออาชีพได้เหมือนกัน
แต่ทั้งนี้ทั้งนั้น มันก็ขึ้นอยู่กับตัวเราเองว่า เราจะศึกษาหาความรู้ได้มากพอ
และจะใช้ข้อได้เปรียบเหล่านี้ ได้มากน้อยขนาดไหน..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-